Gerugte oor nog 'n drankverbod wil nie gaan lê | Maroela Media
Gerugte oor 'n hernieude drankverbod wil net nie gaan lê nie, ondanks sterk ontkenning van die regering.
Die DA voer aan dat daar 'n sterk drukgroep is van ministers wat so gou moontlik weer 'n verbod op alkohol wil instel.
Volgens Dean Macpherson, die DA se woordvoerder oor handel, nywerheid en mededinging, sluit die groep ministers onder meer in Bheki Cele, minister van polisie, Zweli Mkhize, minister van gesondheid, Fikile Mbalula, minister van vervoer, en Nkosazana Dlamini-Zuma, minister van samewerkende regering en tradisionele sake.
"Minister Mbalula het die afgelope paar dae voor in die koor gestaan en gesê alkoholwetgewing moet hersien word ná 'n aantal ongelukke wat glo met drankverbruik verband gehou het. Hy het ook gesê dat 'mense buite beheer is wat alkohol betref'. Hierdie ongelukke en lewensverlies is tragies, maar moet nie gebruik word om 'n politieke ideologie te dryf soos ons vermoed die geval is nie."
Macpherson het ook verwys na die Gautengse departement van gesondheid wat beweer het dat hospitale onder druk is weens alkoholverwante trauma ondanks die vermindering van Covid-19-opnames. "Dit is egter 'n vals narratief, want selfs in die beste omstandighede het hospitale in ANC-bestuurde provinsies nie beddens nie weens chroniese onderbelegging en korrupsie."
Cele is nog een van die ministers wat onlangs vir die soveelste keer sy stem dik gemaak het oor alkoholverbruik.
"Enige poging deur die ANC om nog 'n alkoholverbod te gebruik as 'n stormram om 'n politieke ideologie te dryf, sal sterk deur die DA teengestaan word."
Volgens Macpherson het daar reeds te veel werkgeleenthede verlore gegaan weens die ANC se binnegevegte oor alkohol en pres. Cyril Ramaphosa se onwilligheid om op te staan teen sy teenstanders.
"Dit is dus noodsaaklik dat Ramaphosa Suid-Afrikaners gerusstel dat hy nie sal toegee aan enige politieke druk deur die ANC of die ministers in sy kabinet rakende nog 'n alkoholverbod nie. Enigiets anders sal net daartoe lei dat bespiegelinge nie weerlê kan word nie."
Talle Suid-Afrikaners het vroeër vandeesweek na drankwinkels gestroom nadat fopnuusberigte oor 'n hernieude alkoholverbod soos 'n veldbrand versprei het.
Jackson Mthembu, minister in die presidensie, het egter Donderdag gesê besprekings oor 'n hernieude drankverbod tydens die afsonderingstydperk was nie eens op die nasionale koronavirusbevelraad óf die kabinet se agenda nie.
"As daar nou iets is wat 'n klassieke voorbeeld van fopnuus is, dan was dit hierdie een.
"Daar was beslis nie so 'n bespreking nie en daar is tans ook geen bespreking daaroor deur die kabinet of die bevelsraad nie," het Mthembu volgehou.
Hulle gee nie om nie hulle huiskroeë bly vol drank.
Dis ding is ANC, niemand vertrou julle meer nie 'n duidelike bewys dat julle nie kan regeer nie.
… hmmm… en dit is wat gebeur as sulke speletjies gespeel word. Miskien wil die slim dokter die tenthospitale uitbou tot voltydse stouterdsdorpe en dan kan die antie haar reeks laphoedjies gereeld Donderdagaande vir ons opsit en afhaal, opsit en afhaal… en die kelders raak net voller. Hoekom loop drankwinkels nou skielik oor van vreemde duur fancy sterk drank?
Vigs is ook buite beheer, wat beplan hulle om te verban in dié verband?
As ek na die parlement se middellywe kyk moes kos al lankal net 4 dae 'n week verkoop word.
Die klomp lieg so hul glo hulself regtig waar! Ek is 'n NIE drinker, maar als gaan oor magsmisbruik en kopdoek en haar kinders wat lekker geld gemaak het op die swart mark en word steeds nie vervolg nie!!!
Wanneer word sy en haar kinders vervolg? Geen woord oor dit nie so kom kom ons wag vir die oranje pakkies ek sal dit koop ook!